
    R E P U B L I K A  H R V A T S K A                                                         				
         VARAŽDINSKA  ŽUPANIJA       OPĆINA  VINICA  


       
                        OPĆINSKO VIJEĆE

KLASA: 024-03/26-01/07                                                    
URBROJ: 2186-11-26-5

Marčan, 30. rujna 2026. 	

 
Z A P I S N I K
sa 10. sjednice Općinskog vijeća Općine Vinica, održane dana  30. rujna 2026. godine, u prostorijama Općine Vinica, s početkom u   19:00 sati.

PRISUTNI: Melani Gavrić, Domagoj Kovačić, Filip Hohnjec, Robert Rudančić, Božidar Levanić, Mirko Jurič, Ivan Kelemen, 
                   Ivana Mraković,  Marijan Mihalić,  Marijana Majhen i  Krunoslav Kostanjevec.

ODSUTNI: Robert Kovačić, svoj je izostanak unaprijed ispričao
                   Bek Mario, svoj je izostanak unaprijed ispričao	

OSTALI NAZOČNI: dr.sc. Branimir Štimec, prof., općinski načelnik
		    Ana Cvetko, mag. iur. – pročelnica Jedinstvenog upravnog odjela 
                                 Sanja Klepać – članica Odbora za statutarno-pravna pitanja
		    Ljiljana Stokrajec – Voditeljica odsjeka za financije i proračun
	                  Karmen Hrgar – upravno - računovodstvena referentica, voditeljica zapisnika
	
Predsjednica Općinskog vijeća Melani  Gavrić pozdravila je sve nazočne i priopćila da  su se ispričali vijećnici Robert Kovačić i Mario Bek. Navela je da je iz popisa vidljivo da su svi ostali prisutni, pa je konstatirala da je od ukupno trinaest vijećnika prisutno jedanaest vijećnika te da je nazočna potrebna većina i može se nastaviti s radom sjednice.

Za riječ se javio vijećnik Mirko Jurič  te rekao  da je on postavio dva pitanja. Prvo pitanje je bilo za vrtić, da li će se i što će se realizirati?  Nije zadovoljan odgovorom načelnika te smatra da je odgovor trebalo biti koliko košta taj projekat i kada će doći do ostvarenja. Drugo pitanje je bilo za Motel, koliko će se Općina Vinica za to zadužiti i u kojem periodu? „Jer to se ponavlja svake godine iz svakog proračuna u svaki proračun, pa sam stoga i postavio ta dva pitanja da se vidi, jer nećemo mi svaki put dizati ruku za to, a uvijek odgađati za sljedeće razdoblje, a to traje već nekoliko godina.“

Predsjednica Vijeća Melani Gavrić rekla je da će prije nego  krenu na vijećnička pitanja otvoriti raspravu o odgovorima koje su zaprimili u pismenom obliku. Zatim je stavila na glasanje Zapisnik s 9. sjednice Općinskog vijeća, održane 25. kolovoza 2026.g. pa je upitala vijećnike imaju li primjedbe na Zapisnik.

Primjedbi na Zapisnik nije bilo.

Nakon izvršenog glasanja, predsjednica Općinskog vijeća Melani Gavrić konstatirala je da je Općinsko vijeće                    
   j e d n o g l a s n o   usvojilo Zapisnik s 9. sjednice Općinskog vijeća Općine Vinica održane 25. kolovoza 2026.godine.

Predsjednica je otvorila raspravu o pitanjima koja su vijećnici postavili pismenim putem zbog odsutnosti načelnika, a odgovore si dobili putem maila. 

Za riječ se javio vijećnik Marijan Mihalić te je ponovio svoje pitanje koje se odnosilo na lateralni kanal. Načelnik je odgovorio da je on napravio sve po tom pitanju i da se čeka odgovor Hrvatskih voda. 

Vijećnik Mihalić na to je rekao: „Nisam zadovoljan tim odgovorom, jer nije u nadležnosti Hrvatskih voda da kopaju te naše grabe. Konkretno u mojoj ulici, ima graba koja se razlijeva kod Tota i ona nema kam iti, a 200 metara dalje iskopana je graba. Znači trebalo bi samo tu grabu prekopati do tam i sve bi bilo gotovo, a to ne bude išlo u projektu Hrvatskih voda, ili bilo koga drugoga, to je čisto u nadležnosti Općine. Vjerujem da ima i više takvih pozicija u našoj Općini.“

Predsjednica Vijeća pitala je načelnika ima li komentar na pitanje, načelnik je odgovorio da nema.

Vijećnik Božidar Levanić: „Moram pohvaliti načelnika, jer potrošio sam tri pitanja, a u biti odgovoreno je da je cijele godine načelnik uspio s jednom osobom razgovarati i to s gospodinom Švogerom. To je jako pohvalno, cijele godine s jednom osobom. I onda je čak nas pokudio, pa kaj mi imamo s njim, pa zna se tko je u vladi, tko je izvršna vlast i tko treba to donesti. Mi nemamo ništa s tim. A druga stvar, uhvaćeni ste u laži, jer sam vas sad treći put pitao, a vi ste s gospodinom 12. 06. razgovarali. A prvi puta sam vas u četvrtom mjesecu pitao, rekli ste radi se, s kim ste razgovarali? S nikim. Drugi put isto da se radi, kaj se radi, ništ,  znači to mi je malo, ono. Kaj se tiče nagrade za Emerika, znamo da je dobio sin od Emerika, prošle godine. Ali pitam kaj je sad? Znači to se manipulira, nekaj se postavi, i to se namjerno dela budalu s nas. Namjerno. Hvala“

Vijećnik Domagoj Kovačić: „Temeljem članka 50. Poslovnika Općinskog vijeća je propisano, da odgovor na vijećnička pitanja koja nije moguće dati na sjednici, pisani odgovor se dostavlja svim vijećnicima u roku od četrnaest dana. Znači, tu odluku o izmjenama smo donijeli na 9. sjednici održanoj 25. kolovoza 2026. godine. Na snagu stupa osam dana od objave u Službenom vjesniku Varaždinske županije, a objavljeno je 25. kolovoza 2026. godine u službenom vjesniku. Znači osam dana je 02. 09. 2026., a četrnaest dana poslije je 16.09.2026. g. odgovori na naša pitanja nisu došli na mail prema odluci, nego su došli sa materijalima za vijeće,  25.09.2026. godine. Pa ja pitam da li je to kojim slučajem povreda Poslovnika ili je to slučajno sve bilo.“
 
Pročelnica Ana Cvetko objasnila je da ta Odluka nije bila važeća za 9. sjednicu, jer je donijeta na 9. sjednici, a stupa na snagu osam dana nakon objave u Službenom vjesniku. Odluka o izmjenama i dopunama Poslovnika Općinskog vijeća Općine Vinica važeća je od današnje, 10. sjednice.

Vijećnik Domagoj Kovačić nastavio je: „Što se tiče odgovora na moja pitanja, svi ste vidli. Nema problema i dalje ćemo ispitivati. Hvala vam.“

Vijećnik Robert Rudančić iznio je da do sada nije bilo odgovoreno ni na jedno njegovo pitanje, pa ga zanima da li će do kraja svog mandata uopće dobiti kakav odgovor. Barem da mu se na to odgovori. „Ja sam radoznao čovjek.“

Predsjednica vijeća je pitala želi li se još tko javiti za raspravu, budući da se nitko nije javio nastavila je: „Ponovno sam tražila vrlo precizno datum sjednice, odluku ili prijedlog odluke, zapisnik odnosno izvadak iz zapisnika i rezultat glasovanja iz kojeg je vidljivo da je Općinsko vijeće odbilo sanaciju klizišta. 25. kolovoza, postavila sam vrlo precizno pitanja o odronima i zatražila konkretne podatke: Sjednicu, oluku, zapisnik i rezultat glasovanja kojima je vijeće navodno obilo sanaciju. Vaš pismeni odgovor nije sadržavao nijedan od četiri podataka, umjesto toga odgovorili ste da je vijeće dva puta odbilo vaše Izvješće o radu. Zato vas danas ponovno pitam. Na kojoj je sjednici ovo vijeće odbilo sanaciju odrona, kojom odlukom i kojim rezultatom glasovanja.“

Načelnik je odgovorio da ne želi komentirati. 

Predsjednica Vijeća je nastavila: „Isto tako neprihvaćanje Izvješća smatrate političkom porukom, kako ste naveli,  što bi po vama vijeće trebalo napraviti kada smatra da Izvješće ne daje dovoljno podataka o rezultatu vašeg rada.

Predsjednica Vijeća otvorila je vrijeme za postavljanje vijećničkih pitanja.

Vijećnik Mirko Jurič prekinuo je predsjednicu Vijeća i pitao: „Kada možemo dobiti neko obrazloženje na primjedbe? Kome mi to govorimo, zidovima?“

Predsjednica Vijeća odgovorila je da načelnik ne želi komentirati. I ponovila da otvara vrijeme za postavljanje vijećničkih pitanja, da svaki vijećnik ima pravo postaviti dva pitanja. Najprije se postavljaju pitanja, a kasnije se ogovara na njih. 

Marijan Mihalić:
1) „Moje prvo pitanje: u kojoj fazi su stali postupci da se ova nacionalizirana imovina koja je bila, konkretno Poljodom, gore gdje smo imali Dolanski, da se upišu kao vlasništvo Općine Vinica jer smo sad svjedoci da će Vinica biti turistička destinacija. Imamo tamo lijepi objekt koji bi mogao biti neki restoran ili bilo kaj, stoji tak, a ja sam to već jednom postavio pitanje mailom  Općini pa su rekli da se rješavaju imovinsko pravni odnosi. To je bilo prije možda godinu i pol, pa ne znam, već bi to trebalo biti  riješeno, ili to traje desetak godina ili koliko, ne znam, znači to je prvo pitanje.
2) drugo pitanje je: vozim se tu okolo vidim sve skupa, sve okolo brzi Internet, znači te instalacije gotove, mi smo ostali ko kako bi rekao Kerekeš „Slijepo črevo“, pa ne znam da li su nekakve, pošto su svi ti projekti gdje smo sudjelovali propali, da li se radi nešto novo na tome ili ne?“

Mirko Jurič:
1) „Poštovani gospodine načelniče, molim Vas da mi odgovorite usmeno ili pismeno a kako je i u pravilniku koji smo prošli puta donesli da morate usmeno odgovoriti. Moje pitanje glasi: Nedavno sam bio u društvu viničkih umirovljenika koji su mi se žalili na nas 8 vijećnika da ne damo novac za njihove aktivnosti, koje je obrazložio načelnik, da 8 vijećnika ne odobrava sredstva i ne može im podržati njihove aktivnosti koje su oni tražili, za izlete i to. Vi dobro znate da obmanjujete navedenu populaciju i da to nije istina. S tim sramotite vijećnike u javnosti koje je kažnjivo djelo, za to djelo ja idem s vama na sud. Mi vijećnici smo podržali proračun, to dobro znate, i u proračunu su predviđena sredstva za svaku pojedinačnu udrugu, a na vama je kako ćete isplaćivati sredstva. A moje pitanje glasi: da li ćete i dalje nastaviti s neistinitim informacijama prema takvim udrugama i slično. Mogu vam dati imena i prezimena tih ljudi,  bilo ih je troje, pa možemo porazgovarati.
2) Moje drugo pitanje: na prijedlog Županije varaždinske da Općina Vinica sufinancira 200.000,00 € godišnje održavanje parka, tu ulaze besplatne ulaznice za mještane Vinice, mi vijećnici smo za to. Jeste li spremni prihvatiti takav prijedlog?“

Robert Rudančić:
1) „Ja bi pitao za česticu 551/5, to vam je dolje u Marofu, znači zanima me da li su komunalni djelatnici upozorili te ljude na toj čestici ili nisu, barem pismenim putem upozorili, to nema veze više sa životom. Dolje se stvara leglo čagljeva, tam su i djeca, to ne možete zamisliti šta se dešava. Ja  zato pitam da li su ti ljudi upozoreni koji uživaju u toj čestici da to saniraju, da na bilo koji način riješe taj problem sa tom česticom. To bi bilo jedno moje pitanje.
2) Drugo moje pitanje je: gospodin Ivančić Marijan me je pitao da ja postavim pitanje na Vijeću, zašto na Vinici, naš vrtić uzima djecu iz druge županije, mislim druge općine, a našu djecu kao šikanira. Zašto njegovo dijete nije moglo biti u vrtiću Vinica. To ja samo prosljeđujem pitanje koje je meni bilo postavljeno da postavim na vijeću. Hvala vam lijepo.“

Božidar Levanić:
1) „Već treći, četvrti put postavljam pitanje što je s nogostupom u Donjem Vratnu. Malo prije ste se hvalili, dobili ste neke novce za Školsku ulicu u Ladanju. To je sporedna ulica. Ovo je glavna ulica. Tako dugo dok neko dijete ne bude poginulo na pješačkom prijelazu. Znači opet, prošle godine, tu se nogostup bacao van u Marčanu, prošle godine se tu bacao nogostup, a tam nema nogostupa, neko dijete bu poginulo. Vama je to zajebancija, a nije zajebancija. I nemojte opet obmanjivati da mi nećemo razgovarati, vi morate razgovarati sa ŽUC-om. Idemo svi zajedno napravimo razgovor. Idemo napravimo razgovor sa svim ljudima tamo, 5 ljudi koliko  ima, a ne nas ocrnjivati.
2) Drugo pitanje: vidim nove table na ulasku, pa me zanima: tko je projektirao, koliko je plaćeno i tko je radio to? Ili opet moramo pohvaliti cure kaj su iskoristile europske novce, pa je Europa platila te table?“

Domagoj Kovačić:
1) „Poštovani načelniče, budući da na moje prethodno postavljeno pitanje vezano za parcelizaciju čestice 236/3 k.o. Marčan, do danas nisam dobio odgovor. Ovim putem po treći put tažim jasno očitovanje o navedenom slučaju, znate kak se veli da ne dobiva odgovor lijep nego uporan. Pa onda,  vijećnicima nije dostavljena na uvid niti Oluka Općinskog vijeća, niti Odluka načelnika, na temelju koje bi se moglo utvrditi osnova za predmetnu parcelizaciju. Stoga molim načelnika da vijećnicima jasno odgovori: Tko je u ime Općine Vinice sudjelovao s gospodinom Turščakom prilikom izmjere predmetnog zemljišta?  Na temelju kojih dokumenata, odluka ili drugih pravnih osnova su utvrđene granice naknadno parcelirane čestice 236/6 i 236/3 k.o. Marčan? Postoji li o toj izmjeri, utvrđivanju granice i parcelacije službena dokumentacija, zapisnik ili službena evidencija, ako postoji zašto ista nije dostavljena vijećnicima na uvid? Hvala, to je prvo pitanje.
2) Drugo pitanje: na Sportskom centru Vinica je postavljeno novo dječje igralište. Prema danim podacima vrijednost projekta Opremanje i uređenje igrališta za djecu na sportskom centru Vinica 2025. iznosi 51.717.50 €. Ovo pitanje postavljam zbog toga što su mi se obratili mještani te dostavili fotografije na kojima su vidljivi nedostaci i elementi igrališta koje bi prema njihovom mišljenu mogli predstavljati sigurnosni rizik za djecu koja ga koriste. Fotografije dostavljam u prilogu. Znači s obzirom na to da se često ističe kako su sigurnost i dobrobit djece na prvom mjestu, molim načelnika da jasno odgovori: Tko je bio izvođač, odnosno dobavljač dječjih igrališta? Tko je obavljao stručni nadzor nad njegovim postavljanjem? Tko je danas odgovoran za njegov redoviti pregled, održavanje i sigurnost? Također je li prije puštanja igrališta u upotrebu obavljen stručni pregled kojim je utvrđena njegova sigurnost i sukladnost prema propisanim normama, tko je taj pregled obavio, te postoji li o tome službena dokumentacija? Ako neki od elemenata prikazanim na fotografijama predstavljaju sigurnosni rizik, hoće li Općina odmah poduzeti mjere, te osigurati da se takav element ne koristi do uklanjanja nedostataka. Hvala i šaljem fotografije u krug, pa da vidimo da li je to napravljeno sve po PS-u, tko je to odobrio i da li je to sigurno za upotrebu?“
(Fotografije koje je donio Domagoj Kovačić, poslane su u krug svim prisutnima na uvid, te su priložene uz zapisnik)

Filip Hohnjec:
1) „Mene interesira samo jedna stvar, u kojoj je fazi sanacija poljskih puteva?“

Domagoj Kovačić:
1) „Imam još jedno pitanje u ime kluba:
Imam samo jedno pitanje,  molimo bih načelnika za informaciju koliki je bio trošak odvjetničkih usluga Domagoja Krpine vezano za sudjelovanje na 8. sjednici Općinskog vijeća Općine Vinica 28.05.2026. godine. Hvala.“

Melani Gavrić:
1) „Da li se planira odlazak u Jarminu ove godine?
2) Drugo pitanje molim informaciju vezano uz problem oborinskih voda s kojim se već dulje vrijeme suočava naša mještanka Katarina Ivančić čija se kuća nalazi između Gornjeg Ladanja i Mačana, uz ulicu na Pešćenicu. Postoji li izrađeni projekt ili plan prema kojem bi se oborinske vode uz njezinu kuću zacijevile i odvele prema poljskom putu, odnosno prema samom kanalu. S obzirom na ozbiljnost problema i štete koje joj oborinske vode mogu proizvesti molim vas da jasno navedete postoji li rješenje za ovaj problem.“

Pročelnica Ana Cvetko upitala je vijećnika Rudančića o kojem se točno djetetu radi vezano za nemogućnost upisa u Dječji vrtić Vinica, ustanovljeno je da se radi o djetetu Bužanić Ivančić.

Otvoreno je vrijeme za odgovaranje.

Načelnik je rekao da će na pitanja odgovoriti u pisanom obliku prema Poslovniku u zakonskom roku od 14 dana.

Kako nije bilo više vijećničkih pitanja, predsjednica Vijeća je rekla da se prelazi na utvrđivanje dnevnog reda, te je pročitala dnevni red koji je predložen za 10. sjednicu.

	D N E V N I   R E D :

1. [bookmark: _Hlk208231678][bookmark: _Hlk208217826]Zaključak o prihvaćanju Polugodišnjeg izvještaja o izvršenju Proračuna Općine Vinica za razdoblje od 01. 01. do 30. 06.2026. godine 

a. Polugodišnji izvještaj o izvršenju Proračuna Općine Vinica za razdoblje 01. 01. do 30. 06.2026. godine s Obrazloženjem uz Proračun

2. [bookmark: _Hlk208217888]Zaključak o usvajanju Izvješća o radu općinskog načelnika Općine Vinica u razdoblju od 01. 01. do 30. 06.2026. godine

a. Izvješće o radu općinskog načelnika Općine Vinica u razdoblju od 01. 01. do 30. 06.2026. godine

3. Razno

Predsjednica je nakon toga upitala vijećnike imaju li prijedloge za izmjenu ili dopunu dnevnog reda.

Prijedloga za izmjenu ili dopunu dnevnog reda nije bilo.
Nakon provedenog glasovanja, predsjednica Vijeća je konstatirala da je dnevni red usvojen  j e d n o g l a s n o odnosno sa jedanaest od jedanaest glasova.

Predsjednica Gavrić nakon toga je rekla da se prelazi na prvu točku dnevnog reda:

Zaključak o prihvaćanju Polugodišnjeg izvještaja o izvršenju Proračuna Općine Vinica za razdoblje od 01. 01. do 30. 06.2026. godine, pod a. Polugodišnji izvještaj o izvršenju Proračuna Općine Vinica za razdoblje 01. 01. do 30. 06.2026. godine s Obrazloženjem uz Proračun

Ad 1)

Predsjednica Vijeća pozvala je predsjednika Odbora za financije i proračun Marijana Mihalić da se izjasni o odluci koju je donio odbor.

Vijećnik Marijan Mihalić rekao je da Odbor za financije i proračun predlaže Općinskom vijeću da prihvati Zaključak
o prihvaćanju Polugodišnjeg izvještaja o izvršenju Proračuna Općine Vinica za razdoblje od 01. 01. do 30. 06.2026. godine, sa podtočkom A.

Predsjednica je zamolila Ljiljanu Stokrajec, voditeljicu odsjeka za financije i proračun da objasni prvu točku dnevnog reda.

Ljiljana Stokrajec obrazložila je da se Polugodišnji izvještaj o izvršenju Proračuna Općine Vinica sastoji od Polugodišnjeg izvršenja Općine Vinica i proračunskog korisnika Dječjeg vrtića Vinica. To znači da su prihodi i rashodi i proračuna i Dječjeg vrtića Vinica iskazani u ovom Izvještaju o izvršenju proračuna, i to po pravilima konsolidacije. 

Gospođa Stokrajec dodala je da je tijekom ovog polugodišta donesena Odluka o preraspodjeli sredstava u Proračunu Općine Vinica za 2026. godinu, kojom se 10.625,00 € sa skupine 42, rashodi koji se odnose na Projekt izgradnja, obnova, održavanje, opremanje i rekonstrukcija sportskih građevina prenosi na skupinu konta 45, Rashodi za dodatna ulaganja na nefinancijskoj imovini i to zbog osiguranja sredstava za izradu dopune glavnog projekta. Plan prihoda i plan rashoda ovom se preraspodjelom ne mijenja, samo se raspodjeljuju sredstva unutar te dvije skupine iz izvora 11.

Osim toga obrazložila je najznačajnije stavke Računa prihoda i rashoda te pozvala vijećnike da ako ima tko kakvo pitanje da ga postavi.

Predsjednica Vijeća otvorila je raspravu o prvoj točki dnevnog reda. 

Vijećnik Marijan Mihalić pitao je načelnika je li zadovoljan izvršenjem proračuna za prvih šest mjeseci? Zatim je obrazložio da ako pogledamo strukturu proračuna, vidi se da su nam glavni prihodi od poreza, plus pomoći iz inozemstva te prihodi komunalni. Kada se pogledaju rashodi, za zaposlene odlazi tristo do četiristo tisuća eura, pa troškovi za komunalije. Tristo tisuća eura koji su dobiveni iz inozemstva se potrošilo na sportski centar, a ovo drugo se praktički nije radilo ništa, ali to je izvršenje takvo kakvo je.

Načelnik je odgovorio da su u Izvršenju proračuna podaci realni i točni. Ako se uspoređuje sa prošlom godinom vidljivo je da je izvršenje 10% veće, a stvar je u tome da kapitalni projekti još nisu sjeli u ovom vremenskom razdoblju na račun. „Kao načelnik mogu biti zadovoljan izvršenjem proračuna. Ako pogledamo unatrag tri, četiri godine, možemo vidjeti da je to ipak nešto više novaca nego prije.“

Vijećnik Božidar Levanić javio se za riječ i rekao da misli da je planirani proračun bio preko sedam miliona i da se proračun samo „pumpa“.

Načelnik je objasnio da ako se u ovaj proračun doda Kurija Patačić i Motel da proračun onda iznosi sedam miliona.

Vijećnik Mirko Jurič rekao je načelniku da kada bi upoznao javnost Vinice da je izvršenje 16% od proračuna, da bi mještani  trebali odmah raspisati zahtjev za referendum da ga se smijeni. Smatra da se kapitalne investicije „pumpaju“, da su vrtić i Motel stavka proračuna koje se ponavljaju iz godine u godinu. Zatim je iznio je da bi za dobar proračun trebalo imati viziju, znanje, iskustvo, a da načelnik nema ništa od toga osim dobre manipulacije, da je u tome doktor znanosti. Nastavio je da za rashod ne treba imati tolika znanja i vještine, nego dobre manire dobrog gospodara. Za materijalna sredstva i za zaposlenike odlazi preko 60%, skoro 70%,  za donacije odlazi 15%, za društva, pa za udruge i dolazi se na 95%. Ostaje 5% od onih milion i dvjesto tisuća za investicije. Načelniku je rekao da stvarno ne može napraviti ništa, da ova Općina postoji samo za sebe. Smatra da ovaj proračun nema prosperiteta, da je rashodovni, kako nema niti jedne investicije, da nogometno igralište nije vinička investicija iz proračuna, da to svi koji apliciraju i dobiju, samo se treba ispuniti špranca.

(Vijećnik Marijan Mihalić izlazi iz prostorije.)

Vijećnik Domagoj Kovačić se nadovezao na 16,93% izvršenja proračuna u prvih šest mjeseci, pa moli da mu netko detaljnije objasni očekivanu dinamiku realizacije kapitalnih projekata izvršenja i planiranih rashoda u prvom polugodištu 2026. godine.

Ljiljana Stokrajec odgovorila je da je kolegica Dora predala ZNS za Pametna i održiva rješenja, projekt se realizira rashodovno, a prihodi dođu po ZNS-u. Za neke projekte je javna nabava u tijeku, a dinamika je takva da se realizacija očekuje  pred kraj godine.  Za veće projekte, poput Kurije Patačić, to su projekti koji traju više godina i koji se ne mogu do kraja godine izvršiti.

(Vijećnik Marijan Mihalić ulazi u prostoriju.)

Vijećnik Filip Hohnjec je rekao da projekt Motel traje već tri godine, na što je načelnik odgovorio da projekt Patačić traje već šest godina i da se nakon šest godina došlo do pretpotpisivanja ugovora. Projekt Motel stoji već dvadeset godina. Dinamika je takva, ali to je iz tog razloga što Općina Vinica nije privatna firma, nego Jedinica lokalne samouprave, koja djeluje u okviru svog djelokruga, zato je izvršenje takvo kakvo je. 

Vijećnik Domagoj Kovačić postavio je pitanje vezano za rashod javne slavine na mjesnom groblju u iznosu od 4.139,49€, kakva je to slavina? 

Načelnik je objasnio da se radi o Prijenosu imovine (javne slavine) javnog isporučitelja Varkom d.o.o. u imovinu Općine Vinica prema odredbama Zakona o vodama. Radi se o slavini pitke vode na sportskom centru koju je Općina morala otkupiti od Varkoma tako da djeca na sportskom centru imaju vodu za piće. 

Vijećnik Kovačić pita postoji li kakav dokument gdje smo otkupili od Varkoma slavinu? Na što je Ljiljana Stokrajec odgovorila da će se provjeriti i dati vijećnicima na uvid.

Predsjednica vijeća postavila je pitanje vezno za rashod za intelektualne i osobne usluge te koji su najveći pojedinačni primatelji tih sredstava.

Gospođa Stokrajec odgovara da je u prvom polugodištu rashodi iznose 49.994,78 €, i odnose se na usluge izrade Planskih dokumenata, izrade projektno tehničke dokumentacije, održavanje web stranice, procjene tržišne vrijednosti imovine, Ugovori o djelu – Projekt Provedba edukativnih, kulturnih i sportskih aktivnosti djece, odvjetničke usluge, geodetske i sl. Taj rashod obuhvaća održavanje svih računalnih programa, računovodstvenog programa, programa digitalne arhive, web stranice. Od ukupno realiziranih rashoda za usluge, 8.522,34 € odnosi se na rashode za Dječji vrtić Vinica. 

Vijećnik Mirko Jurič predlaže da se na općinskim stranicama u meni stavi i Dječji vrtić Vinica, pa onda neće biti potrebe da Dječji vrtić Vinica ima svoje stranice.

Predsjednica Vijeća Melani Gavrić stavila je prvu točku dnevnog reda na glasovanje. Nakon izvršenog glasovanja predsjednica Vijeća konstatirala je da je Općinsko vijeće Općine Vinica j e d n o g l a s n o, s jedanaest  glasova od jedanaest                           
u s v o j i l o

ZAKLJUČAK O PRIHVAĆANJU POLUGODIŠNJEG IZVJEŠTAJA
O IZVRŠENJU PRORAČUNA OPĆINE VINICA ZA RAZDOBLJE OD 01.01. DO 30.06.2026. GODINE

koji je priložen uz Zapisnik i čini njegov sastavni dio.

Predsjednica vijeća nakon toga je priopćila da se može krenuti na drugu točku dnevnog reda:

Zaključak o usvajanju Izvješća o radu općinskog načelnika Općine Vinica u razdoblju od 01. 01. do 30. 06.2026. godine, pod a. Izvješće o radu općinskog načelnika Općine Vinica u razdoblju od 01. 01. do 30. 06.2026. godine

Ad 2)

Predsjednica Vijeća upitala je predsjednika odbora za Statutarno-pravna pitanja jesu li na sastanku raspravljali o navedenoj točki i jesu li suglasi s istom. 

Vijećnik Domagoj Kovačić izjavio je da jesu raspravljali i da su suglasni s istom, te predlaže vijeću da glasa ZA.

Predsjednica Vijeća pozvala načelnika da obrazloži drugu točku dnevnog reda.

Načelnik je referirao kako je Izvještaj podnio u pismenom obliku gdje su obuhvaćene najznačajnije aktivnosti koje su izvršene u polugodišnjem razdoblju. Projekt Kurija Patačić je pred potpisivanjem ugovora, to je višegodišnji projekt, vrijednost investicije je 1.933.452,66 €, a provodi se u okviru ITU mehanizama i to je najveća investicija koju je Općina Vinica uspjela dobiti. Drugi projekt je obnova kino dvorane čija vrijednost je 230.145,15 €. S ministarstvom je potpisani ugovor za projekt „Dostupnost kvalitetnih i pruštivih sadržaja za djecu u lokalnim zajednicama kroz opremanje i uređenje igrališta za djecu“ iznos je 35.000,00 €. Projekt Školska ulica koji je prijavljen Ministarstvu prostornog uređenja sukladno projektnoj dokumentaciji i iznos sufinanciranja iznosi 60.000,00 €. Kada se navedeni iznosi zbroje, to je više od 2.258.452,00 eura koji je nabavljen sa strane u naš proračun, te se nada da ćemo to sve skupa realizirati. Zbog svih navedenih projekata kao načelnik je zadovoljan, nije zadovoljan zbog projekta „Sigurnost u prometu“ koji je bio prijavljen ali nije prošao.

Predsjednica vijeća otvorila je raspravu po prvoj točki dnevnog reda.

Vijećnik Mirko Jurič rekao je da je na raspravu Općinskom Vijeću upućeno sedamnaest prijedloga akata koje je Vijeće usvojilo, a samo jedan prijedlog nije usvojen i to Izvješće o radu načelnika, koje ne podliježe nikakvim zakonskim sekvencijama niti načelniku, niti vijećnicima. Zatim je postavio pitanje vezano za dva miliona prihoda od investicija, kolike će biti obveze za Općinu, te izjavio da preko milion eura. Pitao je kolike će biti mjesečne rate za Motel i za vrtić te kako će se izdvojiti novac za to? Nastavio je da ako uzmemo toliki kredit doći ćemo u situaciju da ćemo sami sebe potkopati i doživjeti bankrot. 

Načelnik je obavijestio da se u ovom izvješću ne spominje Motel, nego se spominje Kurija Patačić, te pojasnio da je radom načelnika osigurano  dva miliona dvjesto pedeset tisuća eura, dok bi obveza bila oko šesto šezdeset tisuća eura.

Načelnik Mirko Jurič je zbrajao stavke proračunskog rashoda, te je rekao kako će obveze za Općinu Vinica biti preko milion.

Vijećnik Marijan Mihalić se javio za riječ te rekao da se sada govori o radu načelnika od 01.01. do 30.06., a ovi projekti ako će se realizirati bi trebali biti u izvještaju od 01.07. odnosno u sljedećem polugodišnjem izvješću o radu, i da nisu predmet ovog izvješća.

Vijećnik Mirko Jurič zatražio je od načelnika da mu nabroji što je u ovih prvih šest mjeseci realizirao osim što mu je došla Barbara Antolić, Nikša Peronja, Dragan Brkić, Melani Gavrić? Gdje su tu obrtnici Vinice, Mjesni odbori, interesne skupine za napredak mjesta? Gdje je netko od ministarstva, te da li je nešto dogovorio šta će se odraditi?

Vijećnik Domagoj Kovačić pitao je načelnika koliki je dio projekata i aktivnosti izvršeno u privih šest mjeseci od onih koja su navedena u izvješću.

Načelnik je odgovorio da je za projekte pripremljena dokumentacija, te da bi se neki ugovor mogao potpisati potrebno je prethodno pripremiti dokumentaciju te da je pripremljen veliki dio dokumentacije. 

Vijećnik Domagoj Kovačić nastavio je sa pitanjima o projektima, u kojoj su fazi do 30.06.2026. godine. Da li je sportski centar završen? Koji dio projekta za Kuriju Patačić je stvarno ugovoren, izveden i plaćen? Koliki dio je završen za Pump track? Koje su konkretne aktivnosti Općine izvršene za Centar kreativnih i kulturnih industrija? Je li donesen Prostorni plan nove generacije? Hoće li izvršenje za dječje igralište biti isto kao i za dječje igralište na sportskom centru da budu
„šrajfi van visili iz njega“?

Načelnik je odgovorio da ne zna točan datum završetka sportskog centra, da je za Kuriju Patačić pripremljena  dokumentacija, za Pump track je proveden postupak javne nabave, za Centar kreativnih i kulturnih industrija potpisan je ugovor, a za Prostorni plan nove generacije pripremljena je kompletna dokumentacija i održane su javne rasprave.

Vijećnik Marijan Mihalić iznio je da on često po javnim glasilima pročačka gdje je što bilo, održavaju se sastanci Varkoma, LAGA, na kojima se vidi da su drugi načelnici, a rijetko vidi našeg načelnika. Vidi predstavnika naše Općine na sastanku, koji nije u krugu načelnika, nego u pozadini. Ne zna zašto naš načelnik puno puta izbjegava sastanke, ili nema vremena, te smatra da ako većina načelnika sudjeluje da je red da i naš načelnik prisustvuje sastancima. 

Mirko Jurič je rekao: „Ja stječem dojam da je nama najbolje na nemamo načelnika, jer nemamo štete, nemamo koristi i ništa nas ne košta.“

Vijećnik Domagoj Kovačić nastavio je u ime Kluba 8 vijećnika:
„Na temelju dostavljenog predmetnog izvješća može se zaključiti da unatoč velikom broju navedenih projekata, aktivnosti i drugih podataka Izvješće o radu načelnika ne pruža dovoljno jasan uvid i usporediv prikaz njegove stvarne realizacije niti konkretnih učinaka na Općinu Vinica, za njezine mještane u prvih šest mjeseci. Posebno je nejasna svrha navođenja osoba koje su prisustvovale Svečanoj sjednici Općinskog vijeća, taj podatak ne predstavlja rezultat rada općinskog načelnika niti je pokazatelj realizacije programa, niti projekta, niti proračuna, te nije jasno na koji način doprinosi ocjeni uspješnosti rada načelnika u izvršnom razdoblju. Značajan dio navedenih donesenih akata predstavlja izvršavanje redovitih zakonskih i administrativnih obveza Općine, odnosno praćenje i usklađivanje sa zakonskom regulativom. Sam rad donesenih akata stoga se ne može promatrati kao pokazatelj konkretnih učinka. Iz izvješća bi trebalo biti  jasno vidljivo koji su akti, odluke i mjere donesene na inicijativu načelnika te kakvo su konkretno poboljšanje donijeli Vinici i njezinim mještanima. Izvješće bi trebalo biti usmjereno prvenstveno na konkretne i mjerljive rezultate. Financijsko izvršenje stvarne realizacije projekata, te učinke poduzetih aktivnosti, na kvalitetu života mještana, a manje na provođenje protokolarnih događaja, administrativnih aktivnosti, i podataka koji sami po sebi ne predstavljaju rezultat rada. Uz navedene sadržajne nedostatke izvješća, smatram potrebnim ukazati na odnos prema vijećnicima, koji su legitimno izabrani od strane mještana Općine Vinica. Predstavljanje izvršne i predstavničke vlasti sastavni je dio demokratskog procesa, koji ne bi trebalo prerastati u omalovažavanje vijećnika, osobne prozivke, i iznošenje tvrdnji čije se činjenične utemeljenosti mogu jednostavno provjeriti u službenoj dokumentaciji. Od svih sudionika političkog i javnog života očekuje se međusobno poštivanje, argumentirana rasprava, i odgovornost za javno izgovorenu riječ. Konačna ocjena rada ne bi trebali određivati protokolarni događaji, broj sastanaka, broj donesenih akata, ili općenito navođenje projekata, nego dokumentirani i mjerljivi rezultati. Zapisnici, proračunska dokumentacija, donesene odluke, sklopljeni ugovori, realizirani projekti i td. Sve to ostaje u zapis ovoga saziva i moguće je svakome da ocijeni što je u ovom razdoblju stvarno učinjeno za dobrobit Općine i njezine mještane, a što nije. Na temelju svega navedenoga smatram da predmetno izvješće u ovom obliku ne daje dovoljne razloge i cjelovitu osnovu za pozitivnu ocjenu za rezultate rada načelnika u predmetnom razdoblju.“

Vijećnik Marijan Mihalić pita vijećnika Kovačića da li je to bilo u ime Kluba 8 vijećnika, na što vijećnik Kovačić odgovara sa „da“.

Nije više bilo vijećnika prijavljenih za raspravu.

Nakon izvršenog glasovanja predsjednica Vijeća konstatirala je da Općinsko vijeće Općine Vinica sa č e t i r i  glasa za i  s e d a m  glasova protiv          

	ZAKLJUČAK O USVAJANJU IZVJEŠĆA O RADU OPĆINSKOG NAČELNIKA OPĆINE VINICA U RAZDOBLJU OD 01.01. DO 30.06.2026. GODINE

n i j e   u s v o j i l o

Prijedlog Zaključka o usvajanju Izvješća o radu općinskog načelnika Općine Vinica, Zajedno s Izvješćem, priložen je uz Zapisnik i čini njegov sastavni dio.
 

Ad 3)

Predsjednica je rekla da se prelazi na zadnju točku dnevnog reda, točku razno te da otvara raspravu. 

Za riječ se javio vijećnik Mirko Jurič te zamolio načelnika da prokomentira slučaj vezano za Dječji vrtić Vinica, gdje je ravnateljica vrtića obavijestila roditelje da imaju obavezu sljedovanja, s obzirom da vrtić ne poskupljuje, a prije dvije godine kada je vrtić poskupio roditelji su dobili obavijest da prestaje sljedovanje. Nadalje pita načelnika da li je upoznat kako je naš vrtić jedan od najskupljih u našem okruženju, u Varaždinskoj županiji, te je li potrebno sljedovanje? Smatra da ako je nešto poskupilo da treba obavijestiti roditelje da trebaju dodatno platiti, a ne „žicati“. Smatra  da je četiri ubrusa po djetetu velik broj.

(Za vrijeme izlaganja vijećnika Juriča, vijećnik Hohnjec napustio je prostoriju.) 

Načelnik je odgovorio vijećniku Juriču da mu je drago što je primijetio da vrtić postoji, da pohvali kako imamo kvalitetan vrtić i da naše odgajateljice rade izvrstan posao, a pitanje ne želi komentirati.

(Vijećnik Filip Hohnjec vratio se u prostoriju.)

Vijećnik Mirko Jurič, rekao je načelniku da on ništa ne želi komentirati osim dezinformacija u javnosti, da je doktor znanosti u manipulaciji. Da nema srama, poštovanja prema drugima. „Znate, u životu nasljeđujete inteligenciju po svojim roditeljima, odgoj zahvalite roditeljima, ovo ste naslijedili, ovo je zasluga vaših roditelja, kako se ponašate. Ja se zahvaljujem svojim roditeljima kako se ponašam cijeli život. Ali vi, sram bi me bilo kako se to ponašate. Zakaj to tak radite budale od svih nas, kad nismo budale.“

Vijećnik Domagoj Kovačić javio se za riječ te naveo da se razgovaralo na prošlom vijeću kako bi se mogla napraviti tematska sjednica ili barem sastanak vezano za Arboretum Opeka. Na žalost nije uspio pročitati cijeli članak u Varaždinskim vijestima, pa ako može načelnik objasniti svoje viđenje toga, što je izašlo u Varaždinskim vijestima vezano za ulaznice u Arboretum Opeka. Moli da se napravi taj sastanak jer bi za mjesec dana trebalo biti otvorenje, a mi i dalje nemamo ništa. 

Načelnik je odgovorio: „Što se tiče Arboretuma Opeka i suradnje sa županom ja sam u pismenom obliku uputio više mailova, u kojem sam tražio župana da mi odgovori točno na pitanje kakav je status mještana Općine Vinica prilikom ulaska u Arboretum. Na to pitanje nisam dobio odgovor. Dobio sam onaj mail, koji ste svi vidjeli, u kojem župan traži da Općina Vinica plati 200.000,00 €, što je 15% našeg izvornog proračuna, da onda eventualno mi možemo razgovarati za ulaznice za naše mještane. Ja osobno smatram, to je moje osobno mišljenje da je Arboretum dio Općine Vinica i da je Arboretum dio svih Viničanaca, da je to jednostavno naše dvorište i da župan to mora prihvatiti. Trenutno je u Arboretum zabranjen ulaz, mene je zaštitarka osobno izbacila iz Arboretuma, pod izlikom da su radovi, a ja sam napustio Arboretum i neću ući unutra više ako me netko ne pozove, niti ću sudjelovati na bilo kakvim aktivnostima koji su unutar radova, sve dok radovi ne završe, da me netko ne bi kazneno prijavio da ja odlazim na gradilište gdje nemam dozvolu. I nakon toga župan je uspostavio status quo i ne znamo koji je status mještana Općine Vinica. Istovremeno primjećujemo da se u Arboretumu organiziraju kojekakve aktivnosti iako su tamo još uvijek službeno radovi koji nisu završeni. Mi očekujemo da župan da odgovor, na koji način će mještani Općine Vinica i svi naši Viničanci moći ući u Arboretum.“

Vijećnik Domagoj Kovačić postavio je pitanje načelniku: „Vi ste za to da mještani Općine Vinica imaju besplatan ulaz, a da Općina Vinica za to ne daje ništa?“ 

Načelnik je odgovorio: „Nije stvar u tome da Općina Vinica ne daje ništa, nego se radi o Arboretumu koji je tu tristo pedeset godina…“

Vijećnik Kovačić prekinuo je načelnika i rekao: „Koji je kad je bilo besplatno bio uništen, a vi najbolje to znate jer ste prek ceste.“

Načelnik je odgovorio vijećniku Kovačiću: „Vi to najbolje znate, jer čitate sve te članke, pa ste mogli također pročitati da Arboretumom unazad dvadeset i više godina, tko upravlja? Tko je odgovoran i tko dobiva plaću? Pogledajte u Varaždinskoj županiji tko je odgovorna osoba i koliko ih je bilo zaposleno u ovih dvadeset godina na Arboretumu. Malo se informirajte. Ja samo govorim, da li Vi kao mještanin Općine Vinice ili gospodin Levanić, više ne može ući u naš Arboretum?“

Vijećnik Domagoj Kovačić postavio je pitanje koliko puta je svaki mještanin Općine Vinice, u zadnjih nekoliko godina bio u Arboretumu?  Za načelnika je rekao da je on bio svaki dan, pa upitao Ljiljanu Stokrajec koliko puta je bila u Arboretumu, na što je ona odgovorila da ovisi o životnim situacijama, nekada svaki dan, a nekada rjeđe.

Načelnik je upitao što je s onim ljudima koji žive kraj Arboretuma, primjer je njegova susjeda koja već pedeset godina svaki dan šeće Arboretumom pola sata. Hoće li ona sada će ona svaki dan plaćati pet eura?

Vijećnik Kovačić: „sada se već naučila jer godinu dana ne hoda.“

Načelnik je upitao vijećnika Kovačića znači li to da se on slaže da mještani Vinice plaćaju ulaznice?

Vijećnik Kovačić na to je odgovorio: „Netko je to platio, nije to netko platio? Ako je sam naziv održiva, znači da se nekako mora održavati.“

Načelnik je dao primjer gospodina Juriča koji živi u Vinici, pa ako ode sa suprugom i troje unuka u Arboretum i plati ulaznicu za petero, dvadeset i pet eura,  pa ako ide u petak, subotu i nedjelju, platiti će sedamdeset i pet eura. Te pita ima li to smisla za Arboretum za koji smo se svi borili da se obnovi.

Vijećnik Jurič rekao je da on ima rješenje, da je na prošlom vijeću dan prijedlog. Rekao je da načelnik sada to prebacuje na župana, a župan nema nikakvu zakonsku osnovu da kaže da neko ima povlaštenu ulaznicu. Općina Vinica kao institucija nema nikakve ingerencije u Arboretumu. Kako Općina Vinica nije dala ni jedan cent iz svog proračuna u taj Arboretum, da nema niti nikakve odluke oko toga. Smatra da on kao načelnik treba sjesti sa županom i dogovoriti modalitet na koji će način mještani Općine Vinica imati ulaz. „Sad reci Općini Vinica mi za vas nećemo platiti ulaznice,  ili reci Općini Vinica,  evo prijedloga: pa platite svi odrasli, iznad petnaest godina dvadeset eura godišnju kartu, a razliku će platiti Općina Vinica koliko ćete puta unutra biti. Idemo sljedeću situaciju: ovi do petnaest godina i umirovljenici neka imaju besplatnu ulaznicu, za vas će platiti Općina Vinica, to je jedan prijedlog. Ili skroz besplatno, što Općina Vinica treba sjesti, da li treba dvjesto tisuća, treba sjesti i razgovarati, možda treba tristo? Četiristo ili dvjesto ili sto. Ne govorim o cifri, i Općinsko Vijeće nije reklo o nikakvoj cifri, samo je reklo modalitet.“

Vijećnica Ivana Mraković rekla je da je župan rekao iznos od dvjesto tisuća eura na sastanku koji je bio u dvorcu Opeka. 

Vijećnik Jurič je nastavio da u razgovoru trebaju biti partneri i da ne treba prebacivati lopticu sa jednih na druge. Da će uskoro biti otvorenje, a Viničanci neće imati niti povlaštenu, niti besplatnu ulaznicu, ako se ne dogovori. 

Načelnik je rekao da se zna točno kako je župan prijavljivao projekt. Da se prilikom pripremanja dokumentacije treba decidirano navesti, da u projektu  sve piše decidirano i jasno, kako je definirano.

Vijećnik Jurič prekinuo je načelnika te rekao da treba on sjesti sa županom, ili nekoga ovlastiti da razgovara, Melani, njega ili Ivanu. Ako održavanje košta šesto tisuća eura godišnje, župan ima računicu kako će ta sredstva namaknuti. Da ne mora biti ulaznica pet eura, jer ako je Volčji potok osamnaest eura, da može karta za Arboretum biti deset eura. Kako u projekciji očekuju da će od ulaznica dobiti dvjesto tisuća eura, to je osamdeset pet osoba dnevno.
Ako županija da dvjesto, Općini Vinica će pripasti manja svota.

Načelnik je ponovio svoj stav: „Viničanci moraju imati besplatan ulaz“ .

Vijećnik Rudančić je rekao da ne trebaju imati besplatan ulaz, te je iznio da se narodu ne treba krivo prezentirati kako Viničanci ne trebaju plaćati ulaz jer će im to ući pod kožu, pa će se i tako ponašati. On je živio u puno europskih zemalja i u nekim općinama se odvajao neki postotak od plaće za održavanje, pa tada mještanin te općine nije trebao plaćati ništa, jer mu je to bilo već uzeto od plaće. Primjer su bazeni u Ormožu, tamo mještani Ormoža isto plaćaju.

Načelnik je iznio primjer Ormoža, kako je netko sagradio bazene i mještani imaju povlaštene karte.

Viječnik Jurič je rekao da je Opeku isto neko sagradio.

Načelnik je na to odgovorio da je Opeka sagrađena prije tristo pedeset godina, a sada je obnovljena. Dao je primjer Nacionalnog parka Krka, gdje mještani koji žive uz Nacionalni park imaju besplatan ulaz. Zatim grad Dubrovnik, gdje Dubrovačka županija ima posebnu ulaznicu za sve mještane Dubrovačke županije koji plaćaju godišnje dvadeset eura.

Vijećnik Rudančić je rekao da se oni upravo zalažu za to da bude godišnja karta za mještane Općine Vinica, koja bi isto koštala dvadeset do dvadeset i pet eura. 

Vijećnik Jurič je rekao da možemo osnovati klub ljubitelja Arboretuma, pa će godišnja članarina biti dvadeset eura, tada će za članove ulaz biti besplatan.

Vijećnik Božidar Levanić je rekao da smo mogli i mi na Vinici napraviti zidine, pa bi i Motel već donosio zaradu, da bi preko parka bile kućice OPG-ova koje bi isto donosile zaradu, ali se pet godina tapkalo na mjestu.

Predsjednica Vijeća iznijela je kako je žalosno da već treću sjednicu razglabaju o Arboretumu Opeka, kako bi neki gradovi, županije ili države bi bili sretni da se to u njihovom mjestu napravi. Drago joj je što se baš u naše mjesto uložilo i obnovilo. Možemo svi mještani Općine Vinica biti sretni jer sada možemo nekoga dovesti k nama, a da nas nije sram. Predlaže da za mještane bude neka simbolična karta npr. pet eura, tek toliko da i Vinica sudjeluje u tom projektu koji je na našem području. Ako unutar pet godina projekt ne oživi nije nam potrebno da opet tu bude ruševina.  Arboretum je zatvoren jer se unutra ulazilo sa quadom ili konjem i uništavalo. Moramo znati da Opeka više nije ruševina, da ne možemo više ulaziti kako želimo, da je sada to nešto više i bolje. Kako se ne trebamo sada svađati nego staviti glave skupa i biti realni u tom projektu,  jer smo mi tu i naša će djeca to naslijediti, pa ne trebaju oni naslijediti ruševine kako smo ih mi naslijedili. Smatra da neka simbolična godišnja karta od npr. dvadeset eura ili neki drugi iznos nije puno, ili neka načelnik predloži neki iznos. 

(Načelnik je za vrijeme izlaganja predsjednice Vijeća izašao iz prostorije i vratio se za jednu minutu.)

Načelnik je ponovio da je njegov stav jasan: „Svi mještani Općine Vinica moraju imati besplatan ulaz.“

Predsjednica Vijeća je izjavila vezano za zemljište koje je dato na upravljanje županiji na četrdeset i sedam godina, kako će 14.10. biti županijska skupština, pa će kao vijećnica u Županijskoj skupštini postaviti pitanje da se to zemljište opet vrati na upravljanje Općini Vinici. To je zemljište preko puta parka, ispred zgrade, gdje je planirano ugibalište za autobuse. Izjavila je da su se kao vijećnici svi složili da bi na tom mjestu mogli biti štandovi za OPG-ove iz Vinice, jer je to lijepo mjesto pokraj ulaza, izlaza iz Arboretuma i parkinga. Sve nazočne je zamolila da prestanu sa tenzijama i svađama. Rekla je kako razumije načelnika koji se svakodnevno susreće sa ljudima kojima je Arboretum drugi dom, ali treba i s njima iskomunicirati i osmisliti model financiranja tako da i Općina Vinica sudjeluje u tome, jer do sada nije sudjelovala, a dobili smo projekat prije svega vrijedan hvale.

Načelnik je iznio da nije istina da Općina Vinica nije sudjelovala, da su se udruge iz Općine Vinice svaki put kada je župan zamolio da očiste Arboretum, uvijek odazvale. Kada je trebalo napraviti trafostanicu, načelnik Općine se založio da se napravi trafostanica za dvorac, zebre koje su kraj parka je napravila Općina Vinica. Kada god je nešto trebalo Općina Vinica je uvijek bila tu. Za Arboretum se zalagao i bivši načelnik, kao i svi načelnici koji su bili prije, tako da se ne može reći da se Općina Vinica ništa nije zalagala. Kada je ispao iz financiranja taj projekat, Općina Vinica ga je vratila nazad.

(Vijećnica Ivana Mraković napušta prostoriju u 20:36.)

Načelnik je izjavio da je on mogao izabrati Motel ili Arboretum. I da je on izabrao Arboretum, pa iz tog razloga i Motel stoji.

Vijećnik Domagoj Kovačić pitao je načelnika kako je to moguće i kako on može odlučivati za Motel koji je općinsko vlasništvo i za Arboretum koji nije općinsko vlasništvo.

Načelnik je izjavio da iz tog razloga jer su se javili na isti natječaj. 

Vijećnik Domagoj Kovačić je rekao da nije moguće da načelnik odlučuje o nečemu što nije njegovo vlasništvo. A što se tiče besplatnog ulaza za mještane Općine Vinica da skuplja političke poene, ali na račun županije. Ili zato što ne želi objasniti svojim susjedima da je netko u to uložio i da to nešto vrijedi. Zatim je postavio pitanje da ako se čestica preko puta parka vrati na upravljanje Općini Vinica, onda se ona može rasparcelirali, pa da sve bude jedna čestica, da se zgrada odvoji, tako da se ona može etažirati, a Općina će imati veću česticu. 

Predsjednica Vijeća je upitala vijećnika Ivana Kelemena je li predao peticiju za cestu, kako je ona dobila dokumente i da će se založiti za to da se ta cesta posloži jer je postala nesigurna zbog velikog prometa. 

Vijećnik Ivan Kelemen objasnio je kako je cesta od Tabana prema Voći, do Zrinskih postala kao autocesta zbog velikog broja vozila koji prometuju od četi ujutro pa do dvadeset i dva sata. Radi se o županijskoj cesti.

Sanja Klepač je postavila pitanje o suženju ceste u Marčanu, hoće li se nešto poduzeti prema ŽUC-u ili bilo kome. Sve više se kamiona vozi, a dva auta se ne mogu mimoići, smatra da će na toj cesti netko poginuti, te pita načelnika što će se poduzeti. 

Načelnik je objasnio da taj nogostup nije završen, da su u projektu dva ležeća policajca i zebra. Da se vijećnici dobro sjećaju jer su svi bili na predstavljanju završetka radova nogostupa.

Predsjednica vijeća zahvalila je na sudjelovanju te je  zaključila je sjednicu u 

20 sati i 42 minute.


Voditeljica Zapisnika:                                                                                                                   Predsjednica Općinskog vijeća:

     Karmen Hrgar                                                                                                                              Melani Gavrić, univ.mag.oec.

